CELEX: 32021R1701
Language: da
Date: 2021-09-21 00:00:00
Title: Europa-Parlamentets og Rådets forordning (EU) 2021/1701 af 21. september 2021 om ændring af forordning (EU) 2020/2222 med henblik på at forlænge gyldighedsperioden for sikkerhedscertifikater og licenser til jernbanevirksomheder, der anvender den faste forbindelse under Den Engelske Kanal (EØS-relevant tekst)

24.9.2021   
               
               
                  DA
               
               
                  Den Europæiske Unions Tidende
               
               
                  L 339/1
               
            
         EUROPA-PARLAMENTETS OG RÅDETS FORORDNING (EU) 2021/1701
         af 21. september 2021
         om ændring af forordning (EU) 2020/2222 med henblik på at forlænge gyldighedsperioden for sikkerhedscertifikater og licenser til jernbanevirksomheder, der anvender den faste forbindelse under Den Engelske Kanal
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91, stk. 1,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter høring af Det Europæiske Økonomiske og Sociale Udvalg,
         efter høring af Regionsudvalget,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Med henblik på at sikre forbindelsen mellem Unionen og Det Forenede Kongerige Storbritannien og Nordirland (»Det Forenede Kongerige«) efter udløbet af den overgangsperiode, der er omhandlet i artikel 126 i aftalen om Det Forenede Kongeriges udtræden af Den Europæiske Union og Det Europæiske Atomenergifællesskab (2), såvel som kontinuiteten i driften af de jernbanevirksomheder, der er etableret, og som har licens i, Det Forenede Kongerige, der anvender den faste forbindelse under Den Engelske Kanal, blev gyldighedsperioden ved Europa-Parlamentets og Rådets forordning (EU) 2020/2222 (3) forlænget til 30. september 2021 for licenser udstedt af Det Forenede Kongerige i henhold til Europa-Parlamentets og Rådets direktiv 2012/34/EU (4) til jernbanevirksomheder, der er etableret på dets område, og gyldighedsperioden for sikkerhedscertifikater, der er udstedt til disse virksomheder i henhold til Europa-Parlamentets og Rådets direktiv 2004/49/EF (5) af den mellemstatslige kommission, der er oprettet i henhold til artikel 10 i traktaten mellem Det Forenede Kongerige Storbritannien og Nordirland og Den Franske Republik om private koncessionshaveres bygning og drift af en fast forbindelse under Den Engelske Kanal, undertegnet i Canterbury den 12. februar 1986 (»Canterburytraktaten«).
                  
               
                     (2)
                  
                  
                     Ved Europa-Parlamentets og Rådets afgørelse (EU) 2020/1531 (6) bemyndiges Frankrig og Det Forenede Kongerige til at indgå en international aftale om tillæg til Canterburytraktaten for så vidt angår anvendelse af jernbanesikkerhedsregler i den faste forbindelse under Den Engelske Kanal. Nævnte aftale er imidlertid endnu ikke indgået, og det er heller ikke sandsynligt, at det snart vil ske.
                  
               
                     (3)
                  
                  
                     Under disse omstændigheder forhandler Frankrig om en grænseoverskridende aftale med Det Forenede Kongerige i henhold til artikel 14 i direktiv 2012/34/EU om sikkerhedscertifikater. Frankrig har allerede forhandlet om en sådan aftale vedrørende licenser til jernbanevirksomheder, som blev meddelt Kommissionen den 1. juni 2021 og godkendt af Kommissionen den 20. august 2021. De interne procedurer, der i henhold til både Frankrigs og Det Forenede Kongeriges lovgivning er nødvendige for den midlertidige anvendelse eller ikrafttrædelse af disse aftaler, forventes afsluttet seks måneder efter udløbet den 30. september 2021 af de foranstaltninger, der er fastsat i forordning (EU) 2020/2222.
                  
               
                     (4)
                  
                  
                     Medmindre gyldighedsperioden for licenserne og sikkerhedscertifikaterne forlænges, således at den grænseoverskridende aftale om sikkerhedscertifikater, der skal forhandles, med forbehold af den vurdering, der skal foretages, og den gennemførelsesafgørelse, som Kommissionen skal vedtage i henhold til artikel 14 i direktiv 2012/34/EU, samt den grænseoverskridende aftale om sikkerhedscertifikater og den grænseoverskridende aftale vedrørende licenser kan anvendes midlertidigt eller indgås, vil de pågældende jernbanevirksomheders aktiviteter i den faste forbindelse under Den Engelske Kanal ophøre den 30. september 2021. Dette vil medføre betydelige forstyrrelser i passager- og godstransporten mellem Unionen og Det Forenede Kongerige.
                  
               
                     (5)
                  
                  
                     Det er derfor i Unionens interesse at forlænge gyldighedsperioden for disse certifikater og licenser indtil den 31. marts 2022 ved at ændre forordning (EU) 2020/2222.
                  
               
                     (6)
                  
                  
                     I betragtning af det akutte behov som følge af udløbet af foranstaltningerne i forordning (EU) 2020/2222 bør der ske en fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (7)
                  
                  
                     Målet for denne forordning, nemlig at forlænge gyldighedsperioden for sikkerhedscertifikater og licenser til jernbanevirksomheder, der anvender den faste forbindelse under Den Engelske Kanal, ud over overgangsperiodens udløb, kan ikke i tilstrækkelig grad opfyldes af medlemsstaterne, men kan på grund af omfanget og virkningerne bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
                  
               
                     (8)
                  
                  
                     For at sikre, at foranstaltningerne i denne forordning anvendes omgående, bør den som følge af den hastende karakter træde i kraft på dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            I forordning (EU) 2020/2222 foretages følgende ændringer:
            
                        1)
                     
                     
                        I artikel 3 foretages følgende ændringer:
                        
                                    a)
                                 
                                 
                                    Stk. 2, første punktum, affattes således:
                                    
                                       »2.   De sikkerhedscertifikater, der er omhandlet i artikel 1, stk. 2, litra b), forbliver gyldige i 15 måneder fra datoen for denne forordnings anvendelse.«
                                    
                                 
                              
                                    b)
                                 
                                 
                                    Stk. 3, første punktum, affattes således:
                                    
                                       »3.   De licenser, der er omhandlet i artikel 1, stk. 2, litra c), forbliver gyldige i 15 måneder fra datoen for denne forordnings anvendelse.«
                                    
                                 
                              
                  
                        2)
                     
                     
                        Artikel 8, stk. 3, affattes således:
                        
                           »3.   Denne forordning ophører med at finde anvendelse den 31. marts 2022.«
                        
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. september 2021.
            
               
                  På Europa-Parlamentets vegne
               
               D.M. SASSOLI
               
                  Formand
               
            
            
               
                  På Rådets vegne
               
               G. DOVŽAN
               
                  Formand
               
            
         
         
            (1)  Europa-Parlamentets holdning af 15.9.2021 (endnu ikke offentliggjort i EUT) og Rådets afgørelse af 21.9.2021.
         
            (2)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 7).
         
            (3)  Europa-Parlamentets og Rådets forordning (EU) 2020/2222 af 23. december 2020 om visse aspekter af jernbanesikkerhed og -forbindelser med hensyn til den grænseoverskridende infrastruktur, der forbinder Unionen og Det Forenede Kongerige gennem den faste forbindelse under Den Engelske Kanal (EUT L 437 af 28.12.2020, s. 43).
         
            (4)  Europa-Parlamentets og Rådets direktiv 2012/34/EU af 21. november 2012 om oprettelse af et fælles europæisk jernbaneområde (EUT L 343 af 14.12.2012, s. 32).
         
            (5)  Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (jernbanesikkerhedsdirektivet) (EUT L 164 af 30.4.2004, s. 44).
         
            (6)  Europa-Parlamentets og Rådets afgørelse (EU) 2020/1531 af 21. oktober 2020 om bemyndigelse af Frankrig til at forhandle, undertegne og indgå en international tillægsaftale til traktaten mellem Frankrig og Det Forenede Kongerige Storbritannien og Nordirland om private koncessionshaveres bygning og drift af en fast forbindelse under Den Engelske Kanal (EUT L 352 af 22.10.2020, s. 4).